यूपी के मुख्यमंत्री अखिलेश यादव ने विद्युत विभाग के तीन अधीक्षण अभियन्ताओं समेत 16 इंजीनियरों को कर्तव्य के प्रति लापरवाही बरतने के आरोप में तत्काल प्रभाव से निलम्बित कर दिया है।
मुख्यमंत्री ने सोमवार को विद्युत विभाग के कार्यों की समीक्षा के दौरान विद्युत वितरण मंडल सहारनपुर के अधीक्षण अभियंता आर. पी. सिंह, विद्युत वितरण मंडल गाजीपुर के अधीक्षण अभियंता पी. के. अरनिया और विद्युत वितरण मंडल सीतापुर के अधीक्षण अभियंता अनिल कुमार शर्मा समेत बिजली महकमे के 16 अभियंताओं को निलंबित करने के आदेश दिए।
अखिलेश ने विद्युत वितरण मंडल फिरोजाबाद के अधीक्षण अभियंता पद से सेवानिवृत्त हुए वेद प्रकाश शर्मा के खिलाफ भी समुचित कार्रवाई के आदेश दिए। इन सभी अभियंताओं को अपने कार्य में लापरवाही बरतने, राजस्व वसूली के निर्धारित लक्ष्यों की पूर्ति में नाकाम रहने और जनता की समस्याओं के निस्तारण में दिलचस्पी नहीं लेने का दोषी पाया गया है।
समीक्षा के दौरान मुख्यमंत्री ने बिजली व्यवस्था को चुस्त-दुरुस्त करने के निर्देश देते हुए कहा कि बिजली से जुड़ी समस्याओं का निस्तारण प्राथमिकता के आधार पर किया जाए। इस काम में किसी भी तरह की लापरवाही बरदाश्त नहीं की जाएगी और दोषी लोगों के खिलाफ सख्त कार्रवाई की जाएगी।
उन्होंने कहा कि प्रदेश के विकास के लिए बिजली व्यवस्था सुधार लाया जाना बेहद जरूरी है और राज्य सरकार इसके लिये हरसंभव प्रयास करेगी।